‹‹የዓድዋ የድል በዓል አንድነታችንን የሚያጠናክር ሕብረ ብሔራዊ ማህተማችን ነው ››ዶክተር ሒሩት ካሳው የባህልና ቱሪዝም ሚኒስትር
ሙሐመድ ሁሴንአዲስ አበባ፡- የአድዋ ድል በዓል የጋራ አንድነታችንን የሚያጠናክር የጋራ ሕብረብሔራዊ ማህተማችን በመሆኑ ያንን በሚያጠናክር መንገድ በየደረጃው መከበር እንዳለበት የባህልና ቱሪዝም ሚኒስቴር ገለጸ፡፡ የአድዋ አርማም ይፋ ተደረገ፡፡የባህልና ቱሪዝም ሚኒስትር ዶክተር ሒሩት ካሳው 125ኛ ዓመት የአድዋ ድል በዓል አከባበርን አስመልክተው ትናንት በካፒታል ሆቴል በሰጡት መግለጫ እንዳስታወቁት፤ በዓሉ ኢትዮጵያውያንን ከዳር እስከ ዳር አንድ ያደረገና ያስተሳሰረ ከመሆኑም ባለፈ ዜጎች በአንድነትና በፍቅር ተሳስረው የሚኖሩባትን ሉዓላዊነት ኢትዮጵያን መገንባት ያስቻለ ታላቅ ድል መሆኑን ተናግረዋል፡፡የአድዋ ድልን እንዴት ማስመዝገብ ቻልን? የሚለውን ስኬት ለትውልዱ ማስተማርና ማሳወቅ ልምድ እንዲቀስምበት አስፈላጊ መሆኑን ገልጸው፤ ድሉ የጥቁር ሕዝቦች አርማ ተደርጎ በዓለም አቀፍ ደረጃ እንዲከበር መስራት እንደሚያስፈልግ ተናግረዋል፡፡በ2013 ዓ.ም እየተከበረ በሚገኘው የዘንድሮው 125ኛው የአድዋ ድል በዓል የሁሉም ኢትዮጵያውያን ርብርብ ስኬት መሆኑን በማስገንዘብ የሁላችንንም የጋራ ታሪካችንን በሚያጎላ መንገድ ብሎም ሕብረ ብሔራዊነት ኢትዮጵያን በማበልጸግ መንገድ ሊከበር ይገባል ብለዋል፡፡ አያይዘውም ትልቁ የትውልድ ድልድያችንም መሆኑን ለማመላከት ታስቦ ‹‹ዓድዋ የኅብረ ብሔራዊ አንድነት አርማ ›› የሚል አርማ እንደተዘጋጀለት ይፋ አድርገዋል፡፡ዶክተር ሒሩት አክለው እንዳሉት፤ ነፃነትን ያጎናጸፈና፣ የጥቁር ሕዝቦችን እኩልነት ያቀዳጀ ታላቅ ድል መሆኑን ገልጸው፤ ይህን የመከባበርን፣ የነፃነትን፣ የአንድነትን እና ማድረግ የመቻልን እሴት የያዘውን ታላቅ ታሪካዊ ድል የነፃነት አርማ ሆኖ የሚወሰድ ነው፡፡ በመሆኑም በደንብ እንዲማር ተደርጎ ትውልዱ ሊቀረጽበት እንደሚገባ አሳስበዋል፡፡ኢትዮጵያውያን በአንድነት የሰሯት አገር፣ አንድነታቸውን ያስመሰከሩባት አገር፣ በጥረታቸው ነፃነቷን ጠብቀው ለትውልዱ ያቆይዋት አገር መሆኗን ተገንዝቦ ማስቀጠል የሚችል ትውልድ መኖር እንዳለበት የገለጹት ሚኒስትሯ፤ ይህ እንዲሆን የሚመለከተው አካል በየደረጃው አስፈላጊውን ግንዛቤ ሊፈጥር ይገባል፡፡ የሚዲያ ተቋማትም እውነተኛ መረጃዎችን አበጥረው በመለየት በዘገባዎችና በዶክሜንታሪ ሥራዎች ለኅብረተሰቡ ማሳወቅ፣ ማስተማር እና ግንዛቤ የማጎልበት ሥራዎችን በተከታታይነትና በዘላቂነት መስራት እንደሚገባቸው አሳስበዋል፡፡‹‹ኢትዮጵያ አንድ ሰፈር ላይ የምትገኝ ሳትሆን በመላው አገሪቱ ጫፍ እስከ ጫፍ የተዘረጋችው ናት›› ያሉት ዶክተር ሂሩት፤ ሰላሟን አስከብረው፣ መስዕዋት በመክፈል ለተዋደቁ ጀግኖች መታሰቢያ የሚሆን ትምህርት ቤት፣ ጤና ጣቢያ፣ መንገድና ሌሎችም ማስታወሻ የሚሆኑ ስያሜዎች በማስቀመጥ እስከታችኛው የአስተዳደር አካል ድረስ መከበር እንዳለበት አሳስበዋል፡፡አዲስ ዘመን ጥር 14/2013